**MOST NEM VOLT GÁZ! MAGABIZTOSAN NYERTÜNK!**

Csapatunk az idegenbeli Ikarus elleni fontos rangadó megnyerése után, hazai pályán a GÁZGYÁR csapatát fogadta. A GÁZGYÁR csapata a BLSZ egyik meghatározó csapata. Nekünk azonban teljesen mindegy, hogy ők mennyire meghatározóak, nekünk céljaink eléréséhez a bajnokság megnyeréséhez mindenféleképp győzni kellett. Csapatunk úgy gondolom, hogy jól játszott, teljesen megérdemelten 4:0 győzelmet aratott. Nyugodtan mondhatjuk, hogy a gólarány nem volt túlzott.

A mérkőzés nagyszerűen indult számunkra, a 8. percben Kasza Dani visszagurítását csapatkapitányunk Kiss Tamás 19 méterről védhetetlenül bombázta be a jobb felső sarokba. A játékot ezután is mi uraltuk, a Gázgyár csapata leginkább csak védekezett. Fölényünket a 37. percben újabb gólra váltottuk. Lászka Balázs baloldali beadását Kasza Dani 13 méterről lapos lövéssel gólra váltotta. A félidőben 2:0 állásnál vonultunk az öltözőbe. Tudjuk jól, hogy a 2:0 eredmény csalóka tud lenni, hisz, ha kapsz egy gólt az ellenfél azonnal visszajön a meccsbe. Azonban most nem ez volt az érzésünk. A második félidőben továbbra is uraltuk a játékot, de azért azt el kell mondani, hogy több gólszerzési lehetőséget is elpuskáztunk. Már-már nyomasztó fölényünk a 77. percben újabb góllá érett. Lászka Balázs beadására Kiss Tamás érkezett, majd 12-13 méterről az alsó sarokba helyezett. Ugyan a kapus a lövésbe még beleért, de védeni már nem tudott. Fölényünk továbbra is állandósult, ellenfelünknek helyzete sem volt. A 83. percben megadtuk a végső kegyelemdöfést, Papp Gyuri, aki csereként állt be megszerezte 4. gólunkat egy indítás után a jobbszélről betört a 16-on belülre, majd laposan jól eltalált lövéssel a hosszú sarkot megcélozva gólt rúgott.

Nagyszerű, magabiztos győzelem volt!

Legnagyobb ellenfelünk az Újpest II. csapata pontot vesztett, így ezzel a győzelmünkkel jobb gólarányunknak köszönhetően újból az élen vagyunk. De a verkli megy tovább, következő ellenfelünk szintén hazai pályán a 43. számú Építők csapata lesz, aki tavaly a bajnokságban ezüstérmet szerzett.

Hogy egy klasszikust idézzek

„Minimális célunk a maximum! „

Ezzel le is írtam, hogy mit várunk csapatunktól.

Várjuk Kedves szurkolóinkat az újabb hazai mérkőzésünkre.

HAJRÁ REAC!

Kiss István György